Gian Carlo Menotti

Nassù a Cadegliano-Viconago, davzin a Varèis, ij 7 ëd luj dël 1911, Gian Carlo Menotti a l'é stàit compositor, organisator musical, libretista e regista.
A l'ha scrivù soa prima òpera ch'a l'avìa óndes agn.
Apress d'avèj studià al Conservatòri ëd Milan e, për consèj d'Arturo Toscanini, a l'Anstitut Curtis ëd Philadelphia, dël 1937 Menotti a ancamin-a a compon-e sota la guida ëd Rosario Scalero e a dësbuta al Metropolitan ëd New York con Amelia al ballo.
Durant ël fassism a arfuda 'd buté ël distintiv dël partì e soe òpere a son nen arpresentà ant ij teatro italian.
Dël 1950 a l'é l'òpera The consul, ch'a oten la cuvertin-a dl'arvista Time e a vagna ël premi Pulitzer tanme la mèj òpera musical dl'ann.
Lë scond Pulitzer a l'é vagnà da Menotti con l'òpera The saint of Bleecker Street, arpresentà la prima vira dël 1954 al Broadway Theater ëd New York.
Amportanta a l'é stàita soa atività tanme regista (an tra ij sò alestiment pì famos, coj ëd Pelléas et Melisande e dla Bohème).
Dël 1958 a l'é stàit ël fondator dël Festival dij Doi Mond.
Dal 1992 al 1994 a l'é stàit diretor artìstich dl'Òpera a Roma.
Peui a l'ha ancora componù ël Trio per piano, violino e clarinetto (1997) e Jacob's Prayer, na cantà për còro e orchestra smonùa a San Diego, an Califòrnia, dël 1997.
Menotti a l'é mòrt a Montecarlo ël 1 ëd fërvé dël 2007.

 J'òpere 
Menotti a l'ha scrivù vàire òpere.
An tra le pì amportante a-i son:
 Amelia al ballo (1937)
 The old maid and the thief
  The medium (1945)
 The telephone (1947)
 The consul (1950)
 Amahl and the night visitors (1951)
 The saint of Bleecker Street
 Ultimo selvaggio
 Maria Golovin
 Goya

Menotti, Gian Carlo